**Rendszeres GyermEkvédelmi Kedvezmény**

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult igénybe venni az alábbi kedvezményeket, támogatásokat:

* ingyenes vagy kedvezményes intézményi gyermekétkeztetés és - ha megfelel a törvényben foglalt feltételeknek - szünidei gyermekétkeztetés,
* évente kétszer pénzbeli támogatás, amennyiben tárgyév augusztus 1-jén, illetve november 1-jén fennáll a jogosultság,
* külön jogszabályban meghatározott egyéb kedvezmények.

**Ki JOGOSULT AZ ELLÁTÁSRA?**

Nagytarcsa község közigazgatási területén lakóhellyel vagy tartózkodási hellyel rendelkező kiskorú gyermeket nevelő szülő (törvényes képviselő), illetve nagykorú tanuló kérelmére állapítható meg a jogosultság annak a gyermeknek, illetve nagykorú tanulónak, **akinek a családjában az egy főre jutó havi nettó jövedelem nem haladja meg a 47.025 Ft-ot** és vagyonuk értéke nem haladja meg a törvényben meghatározott értéket.

**Emelt jövedelmi értékhatár irányadó**, ha

* a gyermeket gondozó szülő, illetve más törvényes képviselő egyedülálló,
* a gyermek tartósan beteg, illetve súlyosan fogyatékos vagy
* a nagykorúvá vált gyermek a 18. születésnapját megelőző második hónap első napja, valamint a 18. születésnapját megelőző nap közötti időszakban legalább egy napig rendszeres gyermekvédelmi kedvezményre volt jogosult, a nappali oktatás munkarendje szerinti tanulmányokat folytat és még nem töltötte be a 23. életévét, vagy felsőfokú oktatási intézmény nappali tagozatán tanul és nem töltötte be a 25. életévét.

**Ebben az esetben** a kedvezményre való jogosultság akkor állapítható meg, ha a **családban az egy főre jutó havi jövedelem összege nem haladja meg az 51 300 Ft-ot** és a vagyonuk értéke nem haladja meg a törvényben meghatározott értéket.

A rendszeres gyermekvédelmi kedvezményre jogosult gyermek után a gyermek **családbafogadó gyámjául kirendelt hozzátartozó** **pénzbeli ellátásra jogosult**, ha

1. a gyermek tartására köteles, és
2. nyugellátásban, korhatár előtti ellátásban, szolgálati járandóságban, balettművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozik.

A rendszeres kedvezményre való jogosultság kezdő időpontja a kérelem benyújtásának napja. A jogosultság egy év időtartamra kerül megállapításra. A rendszeres gyermekvédelmi kedvezményre való jogosultság a határozatban foglalt időtartam leteltével automatikusan megszűnik.

Ismételt megállapításához a szülőnek vagy más törvényes képviselőnek, illetve a nagykorú jogosultnak új kérelmet kell előterjesztenie, ami a korábbi jogosultság időtartama alatt, annak megszűnését megelőző három hónapban is benyújtható. Ebben az esetben az új jogosultság a korábbi jogosultság megszűnését követő naptól kerül megállapításra.

A rendszeres gyermekvédelmi kedvezményre való jogosultság megszüntetésre kerül, ha

* a jogosultsági feltételek nem állnak fenn, vagy
* a gyermek gyermekvédelmi szakellátásba kerül.

**Az ügyintézés folyamata**

A kitöltött kérelmet a szükséges mellékletekkel együtt a Polgármesteri Hivatalban lehet benyújtani (2142 Nagytarcsa, Rákóczi utca 4.) ügyfélfogadási időben, az alábbiak szerint:

Hétfő: 13:00 - 17:30

Szerda: 8:00 - 16:00

Péntek: 8:00 - 12:00

A kérelem ezen felül a kormányablakokban is előterjeszthető.

A rendszeres gyermekvédelmi kedvezmény iránti kérelemről a Jegyző dönt.

A támogatásban részesülőnek a jogosultság feltételeit érintő lényeges tények, körülmények megváltozásáról 15 napon belül értesítenie kell a jegyzőt.

**JOGORVOSLATI LEHETŐSÉG**

A határozat ellen a közlésétől számított 15 napon belül a Pest Vármegyei Kormányhivatalhoz címzett, de a Nagytarcsai Polgármesteri Hivatalnál benyújtandó, illetékmentes fellebbezéssel lehet élni. A fellebbezést indokolni kell.

**VONATKOZÓ JOGSZABÁLYOK**

* A gyermekek védelméről és a gyámügyi igazgatásról szóló 1997. évi XXXI. törvény
* A gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet
* A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendelet

**AMIT MÉG TUDNI ÉRDEMES**

A rendszeres gyermekvédelmi kedvezményre való jogosultsághoz külön jogszabály alapján kapcsolódó további kedvezmények:

**Fiatalok életkezdési támogatása**: A fiatalok életkezdési támogatása és a Babakötvény tekintetében további kedvezmények: a minden újszülöttnek járó 42 500 Ft-on túl a rendszeres gyermekvédelmi kedvezményre jogosult és nevelésbe vett Magyarországon élő gyermek a születése évét követő 7. és 14. évben további támogatásban részesül, amelynek összege 44 600 forint.

A Kincstári Start-értékpapírszámlával rendelkező rendszeres gyermekvédelmi kedvezményre jogosult gyermek esetén a befizetések 20 %-ának megfelelő, de maximum 12 000 Ft összegű támogatás kerül jóváírásra.

**Védendő fogyasztó:** Az új villamos energia törvény a legnehezebb helyzetben lévő fogyasztókat védelem alá helyezi, akik kedvezményeket és szolgáltatásokat vehetnek igénybe. Védendő fogyasztók lehetnek a fogyatékkal élők és a szociálisan rászorulók.

Szociálisan rászorulónak minősül a földgáz-, villamosenergia- és a víz fogyasztó, ha háztartásában rendszeres gyermekvédelmi kedvezményre jogosult személy él. Szociálisan rászoruló fogyasztónak azt a természetes személyt kell tekinteni, aki, vagy akinek a háztartásában élő személy rendszeres gyermekvédelmi kedvezményben részesül.

**Kollégiumi díjfizetés alóli mentesség, rendszeres szociális ösztöndíj**: A hátrányos, halmozottan hátrányos helyzet megállapításának egyik alapfeltétele a rendszeres gyermekvédelmi kedvezmény megállapítása. A köznevelési törvény alapján kiemelt figyelmet érdemlő gyermeknek ill. tanulónak minősül a hátrányos és halmozottan hátrányos helyzetű gyermek, tanuló. A felsőoktatási törvény alapján hátrányos helyzetű, halmozottan hátrányos helyzetű hallgató a kollégiumi díjbefizetési kötelezettség alól mentesülhet, és kormányrendeletben rögzített a részére járó rendszeres szociális ösztöndíj legalacsonyabb összege

**Jogi segítségnyújtás** szempontjából rászorulónak minősül: a jogi segítségnyújtásról szóló törvény hatálya alá tartozó jogi szolgáltatás díját a fél helyett az állam viseli, ha a fél a családjában olyan gyermeket gondoz, akinek a rendszeres gyermekvédelmi kedvezményre való jogosultságát megállapították.

**LETÖLTHETŐ KÉRELEMNYOMTATVÁNY**

A jogosultság megállapítása iránti kérelem miniszter által rendszeresített formanyomtatványon nyújtható be.

Az ellátás igényléséhez rendszeresített formanyomtatvány a kormányzati portálokon (<https://csaladitudakozo.kormany.hu/nyomtatvanytar-gyermek-es-ifjusagvedelem>), továbbá az önkormányzatok honlapjain kerül közzétételre.

A nyomtatvány papír alapon is elérhető valamennyi polgármesteri hivatalnál.

A kérelemhez csatolni kell a feltételeket megalapozó iratokat (pl. a család jövedelmét igazoló iratokat, nagykorú gyermek esetén a tanulói/hallgatói jogviszony fennállását igazoló iratot, stb.).